記夢
作者：陸游
朝代：宋

paragraphs: 夢泛扁舟禹廟前，中流拂面風泠然。
樓臺縹緲知幾疊，雲物點綴多餘妍。
蓮房芡觜采無主，漁歌菱唱聲滿川。
夢中了了知是夢，却恐燕語來驚眠。
弄橈顧謂共載客，乖離不記經幾年。
即今相逢兩幻質，轉盼變滅如飛烟。
斯言未竟客大笑，人生寓世豈獨堅。
元章嘉叟君所見，一别丹旐俱翩翩。
君知夢覺本無異，勿爲畫餅流饞涎。
我慚俛首夢亦斷，尚覺細浪鳴船舷。